
ДО
Г-Н СВЕТЛОЗАР СИМЕОНОВ
ОБЩИНСКИ СЪВЕТНИК
В ОБЩИНСКИ СЪВЕТ – РУСЕ

ЧРЕЗ
АКАД. ХРИСТО БЕЛОЕВ
ПРЕДСЕДАТЕЛ НА
ОБЩИНСКИ СЪВЕТ – РУСЕ

ОТНОСНО: Питане с вх. № ОбС-1236/06.10.2026 г. (Наш вх. № 06-01-362/08.10.2026 г. в Община Русе) относно инфраструктурата, достъпа и безопасността около блок 401 в ж.к. „Чародейка – Север“, гр. Русе.

УВАЖАЕМИ ГОСПОДИН СИМЕОНОВ,
В деловодството на Община Русе е постъпило питане с вх. №06-01-362/08.10.2026г, относно инфраструктурата, достъпа и безопасността около блок 401 в ж.к. „Чародейка Север“. Във връзка със същото, Ви информирам следното съответно по точки:
Въпрос №1: Извършвано ли е обследване на тротоарите, бетоновите плочи, подходите и прилежащите площи около блок 401?
Отговор №1: До настоящия момент не е извършвано техническо обследване на тротоарите, бетоновите плочи, подходите и прилежащите площи около блок 401, включително от ОП „Комунални дейности“. Такова ще бъде направено при съвместния оглед по т. 2.
Въпрос №2: Ще бъде ли организиран съвместен оглед с участието на компетентните дирекции, „Общински пазари – Русе“, представители на живущите и правоспособен строителен инженер?
Отговор №2: Да. Общинската администрация ще организира съвместен оглед с участието на Дирекция „Инфраструктура, строителен и инвеститорски контрол“, дирекция „Транспорт“, представители на „Общински пазари“ ЕООД и представители на живущите. Целта на огледа е точно да се обозначат засегнатите участъци и фактическият маршрут на обслужващата техника, както предлагате в питането. За датата и часа на огледа Вие и представителите на живущите ще бъдете уведомени своевременно.
Въпрос №3: Предвижда ли се специализирана оценка на пукнатините по сградата и при необходимост конструктивно обследване или геодезическо наблюдение?
Отговор №3: Съгласно чл. 195, ал. 1 от Закона за устройство на територията, поддържането на строежите в добро техническо състояние е задължение на техните собственици , а за жилищната сграда в режим на етажна собственост – на собствениците в етажната собственост. При съвместния оглед участващите експерти ще направят първоначална оценка за характера на пукнатините. Ако бъдат установени данни за нарушена носимоспособност или за опасност за живущите, Кметът на общината ще назначи комисия по реда на чл. 196 от ЗУТ, която да установи техническото състояние на сградата и да даде нужните предписания, включително за необходимостта от конструктивно обследване и/или изследване на деформациите във времето. Предвид твърденията за връзка между пукнатините и преминаването на тежкотоварна техника, тази възможна причина ще бъде изрично разгледана при огледа и в последващата оценка.
Въпрос №4: Каква е собствеността и устройственото предназначение на терените, настилките, подходите и паркоместата около блок 401 и сградата на „Общински пазари – Русе“? Кои субекти отговарят за тяхната поддръжка?
Отговор №4: Съгласно регулационния план на кв. „Чародейка-Север“, бл. 401 заедно с прилежащите му площи и сградата на Общински пазари попадат в УПИ II-За жилищно строителство и търговия, кв. 597. Приложено изпращаме извадка от специализираната карта в която са отразени прилежащите площи около блока, съставляващи водоплътния тротоар и подходите от паркинга до различните входове. Същият е разположен в поземлен имот с идентификатор 63427.6.52, който е частна общинска собственост без данни за АЧОС, НТП Комплексно застрояване съгласно КККР на гр. Русе. Местата за паркиране са в обособени паркинги пред блока, като достъпът до тях се осъществява от ул. „Слави Шкаров“ и съставляват поземлен имот 63427.6.51 – Публична общинска сосбтвеност с НТП „За второстепенна улица“.
Водоплътния тротоар е неизменна част от сградата и служи за правилното отвеждане на повърхностните води извън обхвата й с цел защита на основната носеща конструкция на сградата както и за свободно преминаване, разминаване и достъп до същата. Като неделима част от нея той в едно с входните пространства, асансьор, покрив и всички общи части участва в документите за собственост на самостоятелните обекти в сградата под формата на изчислени идеални части, които са общо сумирани и съставляват общи части /частна собственост/ по смисъла на чл. 38 от Закона за собствеността. Съобразно чл. 6, ал. 1, т. 9 от Закона за управление на етажната собственост „собствениците заплащат разходите за ремонт, реконструкция, преустройство, основен ремонт и основно обновяване на общите части на сградата, подмяна на общи инсталации или оборудване и вноските, определени за фонд "Ремонт и обновяване", съразмерно с притежаваните идеални части“.
Пространството и габарита от 4м източно от сгради с идентификатори 63427.6.52.4, 63427.6.52.5 и 63427.6.52.6, съставляващо водоплътен тротоар около тях от години се използва и за нерегламентиран автомобилен достъп на живущите основно в сграда с идентификатор 63427.652.6 до входните пространства, а зелените площи се използват за паркоместа.  Не на последно място обръщам внимание на магистралния водопровод, върху който преминават същите и перманентната нелоялна практика на шофьорите на различните доставчици за преминаване и паркиране за зареждане на обектите си.
Въпрос №5: Има ли възможност за ремонт и преустройство на компрометираните настилки и за обособяване на допълнителни паркоместа за живущите при запазване на безопасен пешеходен и авариен достъп?
Отговор №5: ОП „Комунални дейности“ може да извърши локални ремонти в посочения участък съгласно утвърдения график на предприятието. За обособяването на допълнителни паркоместа е необходим проект за организация на движението съгласуван с компетентните институции и звена. Обхватът на компрометираните настилки и необходимите работи ще бъде определен при съвместния оглед.
Въпрос №6: Предвижда ли се подобряване на пешеходната и транспортната свързаност между блок 401 и сградата на „Общински пазари – Русе“? Има ли изготвен проект, схема или инвестиционно намерение?
Отговор №6: Към настоящия момент на ОП „Комунални дейности“ не е възложено подобряване на пешеходната и транспортната свързаност между блок 401 и сградата на „Общински пазари“ ЕООД и няма данни за изготвен проект, схема или инвестиционно намерение в тази насока. Въпросът ще бъде разгледан при съвместния оглед, като при установена необходимост общинската администрация ще възложи изготвяне на нужната проектна документация за подобряване на пешеходните връзки между жилищния блок и търговския комплекс, която да гарантира разделяне на пешеходните потоци от движението на обслужващата техника.
Въпрос №7: Какъв е утвърденият маршрут и режим за достъп на тежкотоварна и обслужваща техника до търговската част? Съответстват ли широчината, носимоспособността и организацията на движение на фактическото натоварване?
Отговор №7: Тези въпроси следва да бъдат разгледани от стопанисващото дружество „Общински пазари“ ЕООД, съобразно предназначението на обекта и предвидените в проектната документация решения.
Въпрос №8: Може ли да бъде определен алтернативен маршрут и обособена зона за товаро-разтоварни дейности, така че тежкотоварните автомобили да не преминават непосредствено под прозорците на живущите?
Отговор №8: Да, това е посоката, в която ще бъде търсено решение. „Общински пазари“ ЕООД ще бъде ангажирано да предложи маршрут за зареждане и зона за товаро-разтоварни дейности, които да изключват преминаването на тежкотоварни автомобили през прилежащите на жилищния блок пешеходни и зелени площи. Предложението ще бъде разгледано както по отношение на организацията на движението, така и по отношение на техническата възможност за реализация.
Въпрос №9: До реализиране на трайно решение могат ли да се въведат временни мерки – ограничение на тонажа, часови диапазон за зареждане, забрана за престой, подходяща сигнализация и контрол?
Отговор №9: Въвеждането на ограничение на тонажа, забрана за престой и съответната пътна сигнализация дори и временно, може да бъде извършено след изготвяне на съответния проект в част ОД, като същият следва да бъде одобрен от компетентните институции. Контролът по спазването на въведената организация ще се осъществява от общинските контролни органи и органите на МВР в рамките на тяхната компетентност.
Въпрос №10: Какви конкретни действия ще бъдат предприети, кои общински звена и дружества ще отговарят за тях, от какъв източник могат да бъдат финансирани и в какви срокове ще бъдат изпълнени?
Отговор №10: Общинската администрация ще предприеме следните действия:
· съвместен оглед на място с представители на живущите, „Общински пазари“ ЕООД, представители от Дирекция „Инфраструктура, строителен и инвеститорски контрол“ и дирекция „Транспорт“; срок: след внасяне на настоящия отговор, като Вие и живущите ще бъдат уведомени предварително;
· ограничаване на нерегламентирания автомобилен подход до блока – ОП „Комунални дейности“;
· ремонт на компрометираните настилки – локални ремонти от ОП „Комунални дейности“ – Русе, с финансиране от бюджета на предприятието; за водоплътния тротоар – собствениците в етажната собственост; срокът ще бъде определен след установяване на обхвата на работите след направения оглед;
· при установени данни за опасност по отношение на сградата – назначаване на комисия по чл. 196 от ЗУТ с представители на Дирекция „Инфраструктура, строителен и инвеститорски контрол“. 
За резултатите от съвместния оглед и за предприетите действия ще бъдете информиран допълнително.
Приложение: съгласно текста.


С уважение, 	     
                                
ПЕНЧО МИЛКОВ
Кмет на Община Русе

